Skudeneshavn

**Skudeneshavn** er en by i Karmøy kommune i Rogaland fylke. Byen ligger helt syd på øyen Karmøy på Haugalandet og var en egen kommune fra 1857 til 1964.

Skudeneshavn er en av tre byer i Karmøy, sammen med Kopervik og Åkrehamn. Byen utviklet seg fra slutten av middelalderen og fikk sterk vekst på 1800-tallet, særlig i forbindelse med sildefiske og sjøfart.

Sentrum preges av historisk trehusbebyggelse fra denne perioden, og byens kulturmiljø ble fredet ved kongelig resolusjon i 2018. Fredningen omfatter 180 eiendommer med bygningsmasse samt gater, torv og parkanlegg.

## Historie
Skudeneshavn vokste frem på 1800-tallet som følge av hummerfiske, sildefiske og eksport av sild, blant annet til Riga og andre havner i Østersjøområdet. Den omfattende handelen førte til etableringen av en stor seilskipsflåte for utenriksfart, som på det meste bestod av 77 fartøy. Rundt 1860 hadde byen om lag  innbyggere. Under sildefiskets høydepunkt oppholdt det seg opptil  fiskere i området i sesongen.

Fra 1880-tallet førte sviktende sildebestander og overgangen fra seil til damp til nedgang i aktiviteten. Skepsis blant lokale rederier til dampskip gjorde at andre aktører tok over mye av transporten til og fra Østersjøen. I tiårene rundt 1900 utvandret rundt en firedel av befolkningen på Karmøy – omtrent  personer – til USA.

Skudeneshavn ble tildelt ladestedsstatus i 1857, og markerte sitt 150-årsjubileum 11. juni 2007.

## Tidligere kommune
Skudeneshavn var fra 1837 del av Skudenes formannskapsdistrikt, men ble i 1857 utskilt som egen kommune og fikk samtidig status som ladested. Ved kommunesammenslåingen 1. januar 1965 ble Skudeneshavn, sammen med Avaldsnes, Kopervik, Skudenes, Stangaland, Torvastad og Åkra, en del av den nye Karmøy kommune. På dette tidspunktet hadde Skudeneshavn  innbyggere.

I 1996 ble bystatusen gjeninnført, og Skudeneshavn regnes som én av tre byer i Karmøy, sammen med Åkrehamn og Kopervik.

## Næringsliv
Byen har virksomhet innen moderne verftsindustri og maritim sektor. Skudeneshavn er base for Solstad Offshore, ett av Norges største offshore-rederier, som opererer en av verdens mest avanserte offshoreflåter, med internasjonal virksomhet.

## Samfunn og infrastruktur

Skudeneshavn omtales ofte som en av Norges best bevarte småbyer. Den historiske trebebyggelsen i Søragadå, i hovedsak oppført mellom 1840 og 1870, er særlig kjent. I 2004 ble byen kåret til «Norges sommerby» i en avstemning i NRKs *[[Sommeråpent]]*.

### Tjenestetilbud
Byen har ulike offentlige tjenester, inkludert eldrehjem, legekontor, treningssenter og brannstasjon.

### Utdanning
Skudeneshavn skole hadde 290 elever i skoleåret 2024/2025. Skudenes ungdomsskole har rundt 190 elever. Det finnes også en privat barneskole med rundt 100 elever, samt tre barnehager i byen.

### Samferdsel
Frem til åpningen av Karmøytunnelen (T-forbindelsen) 5. september 2013, hadde Skudeneshavn ferjeforbindelse via Kvitsøy til Randaberg. Byen har bussforbindelse til blant annet Åkrehamn, Kopervik og Haugesund.

### Idrett og friluftsliv
Skudehallen fungerer som flerbrukshall for idrett og andre arrangementer. I tillegg har byen en golfbane drevet av Karmøy Golfklubb og tilgang til flere nærliggende friluftslivsområder.

### Trossamfunn
Flere kristne menigheter er representert i byen. Falnes kirke, som tilhører Den norske kirke, ligger ved Falnes og er del av Falnes menighet.

## Turisme og kultur
Skudeneshavns historiske sentrum, med sin bevarte trehusbebyggelse og maritime karakter, har gjort byen til et av Rogalands mest besøkte reisemål. Søragadå, som ligger langs havnebassenget, er særlig kjent og besøkt.

I nærområdet finnes flere sandstrender, som Sandvesanden, Sandholmen og Mjølhussand, som er populære badesteder om sommeren.

Museet i Mælandsgården formidler byens historie og kystkultur gjennom en rekke utstillinger, blant annet en borgerlig bolig, butikk fra 1840, sjøhus, verksteder og fiskerirelaterte gjenstander.

Skudeneshavn er vertskap for flere årlige festivaler. Skudefestivalen, etablert i 1994, regnes som Norges største kystkulturfestival. Skudeneshavn Internasjonale Litteratur- og Kulturfestival (SILK), etablert i 2009, avholdes første helg i november og er den største litteraturfestivalen i Nord-Rogaland.

I 2016 ble Skudeneshavn tildelt Olavsrosa av stiftelsen Norsk Kulturarv. Det historiske kulturmiljøet i gamlebyen ble fredet ved kongelig resolusjon i 2018.

## Referanser


## Eksterne lenker
* 
* 
* Fjord Norge: Skudesneshavn
* Skudefestivalens hjemmeside Besøkt 11. februar 2021
* Skudeneshavn Internasjonale Litteratur- og Kulturfestival (SILK) Besøkt 11. februar 2021
* Foreningen Gamle Skudeneshavns hjemmesider Besøkt 11. februar 2021